Minister weier glo om oor Grace te verduidelikMaite Nkoana-Mashabane, die minister van internasionale betrekkinge en samewerking. Foto: Flickr/GovernmentZA Maite Nkoana-Mashabane, minister van internasionale betrekkinge en samewerking, het glo geweier om voor die parlementêre komitee oor internasionale betrekkinge te verskyn om te verduidelik hoe sy diplomatieke immuniteit aan Zimbabwe se presidentsvrou, Grace Mugabe, toegestaan het. Die DA het Woensdag gesê Moses Masango, voorsitter van dié komitee, het op 23 Augustus aan die DA bevestig dat die minister beslis gedaag sal word om voor die komitee te verskyn. Dit is nadat die DA aan hom geskryf het om te versoek dat Nkoana-Mashabane dringend ingeroep word om haar besluit rakende Mugabe se diplomatieke immuniteit te verduidelik. “Vandag het die DA egter ŉ brief van die minister ontvang waarin sy sê sy sal nie voor die komitee verskyn om haar besluit te verduidelik nie. Mashabane beweer aangesien die DA ŉ aansoek by die hooggeregshof ingedien het, is die saak nou sub judice,” het Stevens Mokgalapa, die DA se skaduminister van internasionale betrekkinge en samewerking, gesê. “Dít is ŉ blatante misbruik van die sub judice-reël wat nie in hierdie geval van toepassing is nie.” Die DA het gesê die rol van oorsig en aanspreeklikheid kan nie deur die sub judice-reël oorheers word nie en dit is net ŉ flou poging van die minister om aanspreeklikheid te ontduik. Mokgalapa het gesê die party sal weereens aan die komiteevoorsitter skryf om daarop aan te dring dat die minister onmiddellik ontbied word om voor die komitee te verskyn. “Die DA glo minister Mashabane het ŉ onwettige en ongrondwetlike besluit geneem. Dit is hoekom ons die konstitusionele hof in hierdie verband genader het. Ons kan eenvoudig nie toelaat dat Suid-Afrika as ŉ speelterrein gebruik word vir internasionale misdadigers wat hulle nie aan ons wette steur nie,” het hy gesê. “Elke persoon binne die grense van Suid-Afrika is gelyk voor die wet en moet die gevolge dra indien hulle ŉ onwettige oortreding begaan.” Nkoana-Mashabane het diplomatieke immuniteit aan Mugabe verleen nadat sy na bewering ŉ Suid-Afrikaanse vrou verlede maand in ŉ hotel in Sandton aangerand het. Mugabe is gevolglik toegelaat om die land te verlaat sonder enige vervolging. Die regering se besluit word egter in die hof betwis deur die jong model, Gabriella Engels, wat beweer Mugabe het haar aangerand, asook deur die burgerregte-organisasie AfriForum.